Keywords: gs-sl

Naprej: B. Učbenik FTP-ja in Navzgor: Namestitev in začetek dela Nazaj: 6. Vmreževanje

Podrazdelki

- Sestavki na zvezi
- Uvod v Dokumentacijski projekt za Linux
  - Slovenski dokumentacijski projekt za Linux
- Knjige in druga izdana dela
  - Naslovi knjig za Linux
  - Uporaba Unixa
  - Upravljanje sistema
  - Sistem X Window
  - Programiranje
  - Hekanje jedra
  - Knjige v slovenščini

# A. Viri informacij o Linuxu

Ta dodatek vsebuje informacije o različnih virih informacij o Linuxu, kot so sestavki na zvezi, knjige in drugi. Mnogi od teh spisov so dostopni bodisi v tiskani obliki ali elektronsko z Interneta ali sistemov BBS. Mnoge distribucije Linuxa vključujejo tudi veliko dokumentacije v sami distribuciji, zato so lahko po namestitvi Linuxa te datoteke že nameščene na vašem sistemu.

# Sestavki na zvezi

Ti sestavki bi morali biti dostopni na kateremkoli od arhivnih mest za FTP Linuxa (glejte dodatek B za seznam). Če nimate neposrednega dostopa do FTP-ja, boste morda lahko našli te sestavke na drugih storitvah na zvezi (kot je CompuServe, lokalni BBS-i in tako naprej). Če imate dostop do internetne pošte, lahko uporabite storitev `ftpmail` in prejmete te spise po e-pošti. Glejte razdelek B za več informacij.

Naslednje spise lahko najdete na `metalab.unc.edu` v imeniku `/pub/Linux/docs`. Mnogo strežnikov zrcali ta imenik; vendar če ne morete najti zrcalnega strežnika v vaši bližini, je originalni dober za rezervo.

- Pogosto zastavljena vprašanja z odgovori Pogosto zastavljena vprašanja o Linuxu z odgovori (angl. The Linux Frequently Asked Questions with Answers, FAQ) je seznam pogostih vprašanj (in odgovorov!) o Linuxu. Namen tega spisa je ponuditi splošen vir informacij o Linuxu, o pogostih težavah in o rešitvah ter seznam drugih virov informacij. Vsak novi uporabnik Linuxa bi moral prebrati ta spis. Angleški izvirnik je dostopen v številnih formatih, vključno z navadnim ASCII, PostScript in HTML. Spis The Linux FAQ vzdržuje Robert Kiesling, `kiesling@terracom.net`. Slovenski prevod je dostopen v različnih formatih, vključno s tekstovnim formatom ISO-8859-2 in formati PDF (angl. Portable Document File, datoteka za Adobe AcrobatReader), PostScript, DVI in HTML.

- The Linux META-FAQ Spis META-FAQ je zbirka ,,metavprašanj`` o Linuxu; se pravi, virov informacij o sistemu Linux in drugih splošnih temah. Predstavlja dobro izhodišče za uporabnika Interneta, ki želi izvedeti več o tem sistemu. Vzdržuje ga Michael K. Johnson, `johnsonm@metalab.unc.edu`.

- Informativni letak o Linuxu Spis Linux INFO-SHEET (informativni letak o Linuxu) je tehnični uvod v sistem Linux. Ponuja pregled odlik sistema in dostopnega programja in tudi seznam drugih virov informacij za Linux. Oblika in vsebina je podobne narave kot META-FAQ; po naključju tudi tega vzdržuje Michael K. Johnson. Obstaja tudi slovenski prevod.

- Linux Journal Izbrani članki iz mesečnika Linux Journal so dostopni v elektronski obliki z njihove spletne strani, `http://www.linuxjournal.com/`. Članki pokrivajo tematiko, ki zanima začetne ali napredne uporabnike, vključujejo dodatke kot članke o uporabi Linuxa v ,,pravem svetu`` in pogosto citirane primerjalne članke in tabele distribucij Linuxa.

- Linux Gazette Prosta publikacija na zvezi, ki jo najdete na `http://www.linuxgazette.com/`. Linux Gazette ponuja odgovore in zabavo, ,,ki naredi Linux čisto malce bolj zabaven``. Založnik The Gazette je SSC, izdajatelj mesečnika Linux Journal. Za več informacij pišite na `gazette@ssc.com`.

- Linux Resources Spletna stran The Linux Resources (`http://www.linuxresources.com/`) pokriva ,,Kaj to je, kje to dobiti, kako najti vse informacije, ki jih potrebujete, da bo to delovalo, in veliko več``.

- The Linux Software Map The Linux Software Map (slov. Zemljevid programja za Linux) je seznam mnogih aplikacij, dostopnih za Linux, kje jih dobiti, kdo jih vzdržuje in tako naprej. Je daleč od popolnosti - zbrati popoln seznam programja za Linux bi bilo skoraj nemogoče. Vendar vključuje večino od najpriljubljenih programskih paketov za Linux. Če ne morete najti določene aplikacije, ki bo zadostila vašim potrebam, je LSM dobro izhodišče. To spletno stran vzdržuje Lars Wirzenius, `lars.wirzenius@helsinki.fi`.

- Spisi HOWTO Tako imenovani ,,spisi HOWTO za Linux`` predstavljajo zbirko spisov tipa ,,kako naj to naredim``, vsak od njih podrobno opisuje določen vidik sistema Linux. Vzdržuje jih Tim Bynum, `linux-howto@metalab.unc.edu`. Spis HOWTO-Index našteva vse spise HOWTO, ki so dostopni. Izvorno so večinoma napisani v angleščini, nekateri pa so prevedeni tudi v slovenščino.

- Drugi sestavki na zvezi Če brskate po podimeniku `docs` kateregakoli strežnika FTP za Linux, boste videli mnogo drugih spisov, ki tukaj niso našteti: kopico FAQ-jev, zanimivih drobtin in drugih pomembnih informacij. To raznovrstnost je tukaj težko kategorizirati; če ne najdete tega, kar iščete, v zgornjem seznamu, le poglejte na enega od arhivnih mest za Linux, naštetih v dodatku B.

# Uvod v Dokumentacijski projekt za Linux

Dokumentacijski projekt za Linux (angl. The Linux Documentation Project, LDP) razvija dobro, zanesljivo dokumentacijo za operacijski sistem Linux. Splošni cilj avtorjev LDP je pisanje sestavkov, ki pokrivajo namestitev, nastavitev in uporabo Linuxa. LDP izdeluje spise v različnih formatih: v navadnem tekstu, ki ga lahko berete povsod, sestavke HTML, ki jih lahko pregledujete z brkljalnikom, strani priročnika, ki ga lahko berete na zvezi, ali v knjigi, in stavljeno dokumentacijo, ki jo lahko natisnete in berete v knjigah.

,,Dom`` projekta LDP je njegova spletna stran, ki jo najdete na `http://metalab.unc.edu/LDP/` in na mnogih zrcalnih mestih, naštetih v sestavku `http://metalab.unc.edu/LDP/mirrors.html`. Tu se redno objavljajo novi popravki, novice in nekateri sestavki, ki obstajajo le na zvezi. Mednje sodijo:

- Linux Gazette, mesečna zbirka nerecenziranih člankov in pisem uporabnikov Linuxa z vsepovsod.
- The Linux Kernel Hackers' Guide je interaktivni, urejevani forum, kjer se razvijalci jedra sistema Linux pogovarjajo o vprašanjih, povezanih z razvojem jedra.
- Posebni HOWTO-ji, spisi HOWTO, ki zaradi svoje oblike ne morejo biti obravnavani kot ostali spisi HOWTO.

Poleg spletnih strani LDP obstajajo še štiri osnovne vrste dokumentacije, ki jih izdeluje LDP: vodniki (angl. Guides), spisi HOWTO in mini-HOWTO, strani referenčnega priročnika (angl. man pages) in pogosto zastavljena vprašanja (PZV, angl. FAQ).

- Vodniki
  Celotne knjige o kompleksnih vprašanjih, denimo tale knjiga.
- spisi ,,HOWTO`` in ,,mini-HOWTO``
  Sestavki s popolnim obravnavanjem precej dobro definirane teme ali preprostim obravnavanjem navadno enega samega opravila.
- strani priročnika
  Dokumentacija za posamezne programe, datotečne formate in knjižnične funkcije v standardnem referenčnem formatu za Unix.
- spisi ,,PZV`` (angl. FAQ)
  Pogosto zastavljena vprašanja z odgovori o različnih temah, vključujejo tudi Linux FAQ.

Če imate komentarje o kateremkoli določenem dokumentu v tej množici, jih kar pošljite avtorju. Vsi sestavki so opremljeni z elektronskim naslovom avtorja, na katerega lahko pošljete pripombe, in čeprav avtorji ne utegnejo vedno odgovoriti, vseeno preberejo in preučijo razumne pripombe na svoje delo. Vaše pripombe pripomorejo k izboljšanju teh sestavkov. Če imate komentar ali vprašanja o projektu LDP na splošno, prosim, stopite v stik z Gregom Hankinsom po e-pošti na <`gregh@metalab.unc.edu`>.

## Slovenski dokumentacijski projekt za Linux

Skupina za slovenjenje pri Društvu slovenskih uporabnikov Linuxa se trudi s prevajanjem najpotrebnejše dokumentacije projekta LDP. V ta projekt se uvršča tudi prevod knjige, ki je pred vami.

Bralcem, ki jih zanima slovenska beseda o Linuxu, priporočamo obisk spletne strani s prevodi spisov HOWTO in FAQ, najdete jo na `http://www.lugos.si/delo/slo/HOWTO-sl/`. Tamkajšnja dokumentacija je namenjena pregledu na zvezi. Če jo želite natisniti, je v formatih Postscript, PDF in DVI dostopna tudi na `ftp://ftp.lugos.si/pub/lugos/doc/HOWTO-sl/`.

Med spisi HOWTO bo slovenske bralce posebej zanimal avtohtoni spis Slovenian HOWTO Primoža Peterlina. Ta sestavek se ukvarja s prilagoditvijo Linuxa slovenskemu uporabniku in je že od leta 1996 del uradnega svetovnega projekta LDP. Vključuje podrobna navodila o tem, kako pripraviti Linux in posamezne programe do tega, da bodo sprejemali, izpisovali in tiskali slovenske črke, ter splošne nadaljnje kazalce. Najnovejša različica v slovenščini je dostopna z avtorjeve spletne strani `http://sizif.mf.uni-lj.si/linux/cee/Slovenian-HOWTO.html`, ker pa je Slovenian HOWTO del LDP, ste ga zelo verjetno prejeli tudi poleg svoje distribucije Linuxa.

# Knjige in druga izdana dela

Linux Journal je mesečna revija za in o skupnosti Linuxa, ki jo piše mnogo razvijalcev in navdušencev nad Linuxom. Razširja se po celem svetu in je odličen način, da ste na tekočem z dinamiko sveta Linuxa, posebej če nimate dostopa do novičarskih skupin Useneta.

V času nastanka te knjige znaša naročnina na mesečnik Linux Journal v Združenih državah Amerike US$22/leto, v Kanadi US$27, povsod drugje pa US$37. Za naročnino ali več informacij pišite na naslov Linux Journal, PO Box 55549, Seattle, WA, 98155-0549, USA, ali pokličite +1 206 782-7733, v Severni Ameriki obstaja tudi brezplačna linija 1-888-66-LINUX. Številka njihovega faksa je +1 206 782-7191 in e-poštni naslov je `linux@ssc.com`. Najdete lahko tudi pogosto zastavljena vprašanja o Linux Journal in vzorčne članke, dostopne po anonimnem FTP-ju s strežnika `metalab.unc.edu` iz imenika /pub/Linux/docs/linux-journal.

Kot smo že rekli, posebej za Linux je izdano le malo knjig. Vendar če ste novi v svetu Unixa ali želite več informacij, kot jih je predstavljenih tukaj, vam priporočamo, da si ogledate naslednje knjige.

## Naslovi knjig za Linux

- Stefan Strobel, Rainer Maurer, Stefan Middendorf, Volker Elling: The Complete Linux Kit, Springer Verlag, 1997, ISBN 0387142371. $59,95

  Opis založnika: To knjigo v dveh delih in s štirimi CD-ROM-i sestavljata knjigi Linux Universe: Installation and Configuration in Linux: Unleashing the Workstation in Your PC. Prva je knjiga s paketom CD-ROM-ov, ki vključuje tudi popolnoma namestljivo različico Linuxa 2.0 in podrobni namestitveni vodnik za to različico. Druga je podrobni vodnik namestitve in upravljanja sistema Linux skupaj z mnogo orodji in aplikacijami za Linux.

- Michael Kofler: Linux: Installation, Configuration, and Use, Addison-Wesley, 1997, ISBN 0201178095. $34,95

  Opis založnika: Izčrpen in praktičen vodnik. Ta knjiga pokriva namestitev, nastavitev in uporabo Linuxa. Michael Kofler popelje bralca skozi namestitev do preprostega upravljanja in uporabe urejevalnika Emacs, stavljenja s stavnim sistemom LaTeX in programskega jezika Tcl/Tk. CD-ROM vsebuje distribucijo RedHat Linux 4.1 in popolno izvorno kodo jedra za različici 2.0.29 in 2.1.28.

- Patrick Volkerding: Linux: Configuration and Installation (3rd Edition), IDG Books, 1997, ISBN 1558285660. $39,95

  Povzetek: Naš paket z dvema CD-ROM-oma ponuja eno od najpriljubljenejših distribucij, Slackware 96, in prihaja neposredno od Patricka Volkerdinga, očeta distribucije Slackware. Oskrbi vas z nedokumentiranimi nasveti in tehnikami za vzpostavitev, uporabo in optimalizacijo vašega sistema Linux.

- Patrick Volkerding, Kevin Reichard: Linux in Plain English, IDG Books, 1997, ISBN 1558285423. $19,95

  Vključuje podroben seznam vseh ukazov Linuxa, pokriva ukazni nabor GNU in ukazno lupino Bash za Linux, rokovanje z datotekami, urejanje besedila, tiskanje, Internet, FTP in upravljanje sistema.

- Craig Witherspoon, Coletta Witherspoon: Linux for Dummies (1st Ed), IDG Books, 1998, ISBN 0764502751. $24,99

  Knjiga o Linuxu za začetnika.

- Phil Hughes: Linux for Dummies Quick Reference, IDG Books, 1998, ISBN 0764503022. $14,99

  Opis založnika: Ta ,,Hitra referenca`` je priročen vodnik za najbolj uporabljane ukaze in opravila Linuxa, obravnava predvsem priljubljene urejevalnike besedil, vmesnike za Windows in vrste Linuxa. Knjiga obravnava ukaze ukazne lupine, osnovne ukaze lupinskih skriptov in pogoste omrežne in upravljalne ukaze.

- Steve Oualline: Discover Linux (1st Ed), IDG Books, 1997, ISBN 0764531050. $24,99

  Opis založnika: Uporabniki, ki poznajo Unix in se želijo naučiti in uporabljati Linux, bodo v tej knjigi našli, kar morajo vedeti. Različne vrste občinstva vključujejo programerje, omrežne upravnike, ljudi, ki potrebujejo preprosto povezavo v Internet/svetovni splet, uporabnike, ki potrebujejo varne stroje za požarni zid in igralce iger. CD-ROM vključuje priljubljeno in distribucijo RedHat Linux 4.1, ki jo je enostavno namestiti.

- Collective Work: Complete Red Hat Linux Resource Kit C/Dos/Us, Macmillan Digital, 1997, ISBN 0672310570. $64,99

  Opis založnika: Spremenite vaš osebni računalnik v zmogljivo delovno postajo Unix! Red Hat Linux je najbolj vroča izvedba operacijskega sistema Linux. Ta zbirka vključuje zadnjo različico programja, vključno z vsem, kar potrebujete za tek priljubljenega 32-bitnega operacijskega sistema Unix. Njene odlike so preprosta namestitev kateregakoli sistema Linux, več kot 180 programov za Linux in upravljalnik paketov RPM, ki dovoljuje popravke novih različic brez ponovne namestitve sistema. Prihaja s spletnim strežnikom Apache, igrami in 250-stranskim uporabniškim vodnikom.

- Matt Welsh, Lar Kaufman: Running Linux (2nd Edition), O'Reilly and Associates, 1996, ISBN 1565921518. $29,95

  Opis založnika: Druga izdaja knjige Running Linux pokriva vse, kar morate razumeti in namestiti, da začnete uporabljati operacijski sistem Linux. Vključuje izčrpen namestitveni vodnik, popolne informacije o vzdrževanju sistema, orodja za razvoj dokumentacije in programiranje.

- Bob Rankin: The No B. S. Guide to Linux, No Starch Press, 1997, ISBN 1886411042. $34,95

  Opis založnika: Ta vodnik ponuja vse informacije, ki jih potrebujejo novi uporabniki, ne da bi jih zakopal v učne ure zgodovine in tehnične podrobnosti. Oblika vprašanj-in-odgovorov tega vodnika omogoča bralcu, da odpravi težave, odkrije trike in bližnjice opravilne vrstice in napravi prehod na novi sistem tako gladek, kot je le mogoče.

- Fred Hantelmann, A. Faber (prevajalec): Linux Start-Up Guide : A Self-Contained Introduction, Springer Verlag, 1997, ISBN 354062676X. $28,00

  Opis založnika: Ta sistematični pregled za začetnike, upravljalce sistema in nove uporabnike Linuxa daje popolne podrobnosti zgradbe operacijskega sistema, osnovnih ukazov Linuxa in tipičnih razvojnih paketov ter aplikacij.

## Uporaba Unixa

- Grace Todino & John Strang: Learning the UNIX Operating System, O'Reilly and Associates, 1987, ISBN 0-937175-16-1. $9,00

  Dobra uvodna knjiga za učenje operacijskega sistema Unix. Večina tukajšnjih informacij bi morala biti uporabna tudi za Linux. Priporočam branje te knjige, če ste novinka ali novinec v Unixu in zares želite začeti uporabljati vaš novi sistem.

- Linda Lamb: Learning the `vi` Editor, O'Reilly and Associates, 1990, ISBN 0-937175-67-6. $21,95

  To je knjiga o urejevalniku `vi`, zmogljivem urejevalniku besedila, ki ga najdete na vsakem sistemu Unix na svetu. Pogosto je pomembno, da znate in ste sposobni uporabljati `vi`, saj ne boste vedno imeli dostopa do ,,pravega`` urejevalnika, kot je Emacs.

- Belinda Frazier: VI Tutorial, Specialized Systems Consultants, ISBN 0-916151-54-9. $6,00

  Ta učbenik ponuja razlago primerov ukazov urejevalnika `vi`. Usmerjen je na začetne in vmesne uporabnike `vi`-ja, čeprav tudi dolgoletni uporabniki `vi`-ja poročajo, da so se iz te knjige naučili kaj novega.

- Phil Hughes: Bourne Shell Tutorial, Specialized Systems Consultants, ISBN 0-916151-39-5. $6,00

  Ta vodnik razlaga mnoge zmožnosti standardne ukazne lupine sistemov UNIX System V, navadno imenovane ,,Bournova lupina`` (angl. Bourne Shell). Vključuje štiristranski vodnik po ukazih, vgrajenih v ukazno lupino, in tristranski povzetek nekaterih najpogosteje uporabljanih ukazov Unixa.

## Upravljanje sistema

- Aeleen Frisch: Essential System Administration, O'Reilly and Associates, 1991, ISBN 0-937175-80-3. $29,95

  Iz kataloga založbe O'Reilly and Associates: ,,Kot vsi drugi večuporabniški sistemi tudi Unix potrebuje nekaj nege in hranjenja. Essential System Administration vam pove, kako. Ta knjiga odpravi mit in zmedo, ki je obdajala to pomembno temo, in ponuja kompakten in razumljiv uvod v opravila, s katerimi se sooča vsakdo, ki je odgovoren za sistem Unix.`` Sam ne bi mogel povedati bolje.

- John D. Blair: Samba: Integrating UNIX and Windows, Specialized Systems Consultants, ISBN 1-57831-006-7. $29,95

  Samba je izbrano orodje za delitev datotek in tiskalniških opravil med Windows ter Unixom in Unixu podobnimi sistemi. Samba je prosto dostopna pod licenco GNU Public License in omogoča strojem Unix, da so brezšivno integrirani v omrežje Windows, ne da bi bilo potrebno na stroje z Windows namestiti dodatno programje. Samba v povezavi z Linuxom ali FreeBSD-jem ponuja poceni alternativo sistemu Windows NT Server.

- Craig Hunt: TCP/IP Network Administration, O'Reilly and Associates, 1990, ISBN 0-937175-82-X. $24,95

  Popoln vodnik nastavljanja in poganjanja omrežja TCP/IP. Medtem ko ta knjiga ni specifična za Linux, je okoli 90% njene vsebine uporabne tudi v Linuxu. Skupaj s spisom Linux NET-2-HOWTO in knjigo Linux Network Administrator's Guide je to odlična knjiga, ki razlaga principe in tehnične podrobnosti upravljanja TCP/IP.

- Tim O'Reilly, Grace Todino: Managing UUCP and Usenet, O'Reilly and Associates, 1991, ISBN 0-937175-93-5. $24,95

  Ta knjiga obravnava namestitev in nastavitev omrežnega programja za UUCP, vključno z nastavitvijo novičarskih skupin Useneta. Če vas uporaba protokola UUCP ali dostop do novičarskih skupin Useneta zanimata, predstavlja ta knjiga obvezno čtivo.

## Sistem X Window

- Niall Mansfield: The X Window System: A User's Guide, Addison-Wesley, ISBN 0-201-51341-2.

  Popoln učbenik in referenčni vodnik za uporabo sistema X Window. Če ste namestili X Window na vašem sistemu Linux in želite izvedeti, kako iztisniti iz njega čim več, morate prebrati to knjigo. Za razliko od nekaterih drugih okenskih sistemov večina odlik, ki jih ponuja X, ni očitna na prvi pogled.

## Programiranje

- Brian Kernighan, Dennis Ritchie: The C Programming Language Prentice-Hall, 1988, ISBN 0-13-110362-8. $25,00

  Ta knjiga je obvezna za vsakogar, ki želi v C-ju programirati na sistemu Unix. (Pravzaprav na kateremkoli sistemu.) Medtem ko ta knjiga ni opazno specifična za Unix, je precej uporabna za programiranje v C-ju pod Unixom. Obstaja tudi slovenski prevod prve izdaje (ta opisuje K&R C, ne pa ANSI C), ki ga je založila Fakulteta za elektrotehniko in računalništvo v Ljubljani.

- Brian Kernighan and Bob Pike: The Unix Programming Environment, Prentice-Hall, 1984, ISBN 0-13-937681-X. $40,00

  Pregled programiranja pod sistemom Unix. Pokriva vsa orodja te obrti; dobro branje, da se seznanite z nekam brezobličnim svetom programiranja pod Unixom.

- W. Richard Stevens: Advanced Programming in the UNIX Environment, Addison-Wesley, ISBN 0-201-56317-7. $50,00

  Ta mogočna knjiga vsebuje vse, kar morate vedeti za programiranje v Unixu na sistemskem nivoju - datotečni V/I, nadzor procesov, medprocesna komunikacija, signali, terminalski V/I, opravila. Ta knjiga se osredotoča na različne standardne Unixa, vključno s standardom POSIX.1, ki ga Linux večinoma upošteva.

## Hekanje jedra

- Randolph Bentson: Inside Linux: A Look at Operating System Development, Specialized Systems Consultants, ISBN 0-916151-89-1. $22,00

  Ta knjiga ponuja neformalni uvod v številne teme, povezane z operacijskim sistemom, tako da obdela zgodovino operacijskih sistemov, njihovo uporabo, in obravnava podrobnosti enega operacijskega sistema. Vsebina je načrtno zasnovana tako, da prepleta razprave o zgodovini s teorijo in prakso, da lahko bralec vidi, kaj se dogaja znotraj sistema.

- Maurice J. Bach: The Design of the UNIX Operating System, Prentice-Hall, 1986, ISBN 0-13-201799-7. $70,00

  Ta knjiga pokriva algoritme in notranje zadeve jedra operacijskih sistemov Unix. Ni specifična za nobeno določeno jedro, čeprav se nagiba proti System V. Predstavlja najboljše izhodišče, če želite razumeti notranji utrip sistema Linux.

- Berny Goodheart & James Cox: The Magic Garden Explained, Prentice-Hall, 1994, ISBN 0-13-098138-9. $53,00

  Ta knjiga podrobno opisuje jedro System V R4. Za razliko od Bachove knjige, ki se močno osredotoča na algoritme, ki omogočajo delovanje jedra, ta predstavlja izvedbo SVR4 na bolj tehničnem nivoju. Čeprav sta si Linux in SVR4 v daljnem sorodstvu, ta knjiga daje dober vpogled v delovanje prave izvedbe jedra sistema Unix. To je tudi zelo sodobna knjiga o jedru Unixa - izdana je leta 1994.

- Michael Beck: Linux Kernel Internals, Addison-Wesley, 1997, ISBN 0201331438. $41,95

  Pogled na izvorno kodo in tehnične podrobnosti jedra Linuxa.

## Knjige v slovenščini

Slovenskih knjig o Unixu, kaj šele o Linuxu, je tako malo, da lahko tukaj naštejemo vse. Eno pravkar berete, druge pa bomo kar našteli. Spodnji seznam ne vključuje nobene selekcije in samo upajmo, da ni popoln.

- Bill Ball, Andrej Grauf (prevajalec): Naučite se sami Linux v 24-ih urah, Desk, Izola, 1998, ISBN 961-60002-67-8. 5000 tolarjev

  Prevod knjige Teach yourself Linux in 24 hours. Opis založnika: Knjiga Naučite se sami Linux v 24-ih urah vam bo pomagala pri delu z Red Hat Linux-om. Ta opravilno orientiran vodič vas korak za korakom popelje skozi svet Red Hat Linux-a in vam pomaga, da hitro postanete produktiven Linux uporabnik. Naučite se namestiti in nastaviti vaš sistem Linux. Odkrijte, kako uporabljati ukaze, urejevati in tiskati tekst ter voditi uporabnike in skupine na vašem sistemu. Ta knjiga vsebuje vse osnove operacijskega sistema Linux od namestitve do upravljanja sistema v samo 24-ih kratkih lekcijah. Kot dodatek sta knjigi priložena dva CD-ROM-a s popolnoma funkcionalnima kopijama Red Hat Linux 5.1 in Caldera Open Linux Lite 1.3.

- Egon Zakrajšek: Unix, Izbrana poglavja, Fakulteta za matematiko in fiziko, Ljubljana, 1998, dostopna v elektronski obliki.

  Knjiga na 110 straneh, dostopna v elektronskih oblikah DVI in PostScript z avtorjeve domače strani `http://valjhun.fmf.uni-lj.si/~egon/`.

  Opis avtorja: Ta učbenik pokriva elemente operacijskega sistema Unix. V poglavju 1 obravnavamo elemente prijavljanja sistemu in rudimentarno upravljanje sistema, kolikor naj bi ga vsakdo poznal. V poglavju 2 obravnavamo urejevalnik `vim`, ki je izboljšana verzija standardnega urejevalnika `vi`. Tretje poglavje je zelo obsežen pregled Kornove lupine. Lupina je program, s katerim uporabniki komunicirajo, da bi uporabljali računalnik. Poglavje 4 obravnava knjižnice tekstovnih datotek. Poglavje 5 se ukvarja z avtomatiziranjem prevajanja programov in podobnih poslov, poglavje 6 pa govori o računalniških mrežah in o medmrežju. V poglavju 7 je govora o orodjih, ki jih potrebujemo za programiranje v programskem jeziku C.

- Saša Divjak: Sistem UNIX, Fakulteta za elektrotehniko in računalništvo, Ljubljana, 1990.

  Priročnik za uporabo Unixa na 52 straneh.

  Opis avtorja: To gradivo naj bi bilo zgoščen pripomoček za uporabnike operacijskega sistema UNIX, pri čemer so nujno opuščene številne podrobnosti v obširni dokumentaciji, ki sodi v opremo računalnika s tem operacijskim sistemom. Tako je za UNIX značilna cela vrsta usložnostnih programov (utilities), ki jih povprečen uporabnik morda nikoli ne bo uporabil. Po zgledu nekaterih knjig se tudi v tem gradivu omejujemo na osnovna orodja. Za boljše razumevanje so v gradivu podani tudi osnovni koncepti sistema UNIX.

- Saša Divjak: UNIX, 2. dopolnjena izdaja, Fakulteta za elektrotehniko in računalništvo, Ljubljana, 1994, ISBN 86-7739-064-2.

  Priročnik za uporabo Unixa na 92 straneh.

  Opis avtorja: To gradivo naj bi bilo zgoščen pripomoček za uporabnike operacijskega sistema Unix, pri čemer so nujno opuščene številne podrobnosti, ki jih zasledimo v obširni dokumentaciji, ki sodi v opremo računalnika s tem operacijskim sistemom. Za boljše razumevanje so v gradivu podani tudi osnovni koncepti sistema Unix.

  Prvi del knjige bralca takoj pouči z osnovnimi značilnostmi sistema Unix in ga seznani z osnovnimi ukazi, ki že omogočajo uporabo sistema. Konceptualno je opisan datotečni sistem. Pomensko so zbrani in našteti glavni ukazi za rokovanje z datotekami. Posebej je opisan urejevalnik `vi`, ki sodi v standardno programsko opremo sistema Unix.

  V nadaljevanju so po abecedi nanizani in opisani vsi standardni ukazi oziroma orodja, potrebna za interaktivno delo. Uporabo posameznih ukazov ilustrirajo konkretni primeri.

  Sledijo poglavja, namenjena bolj zahtevnim uporabnikom. Bralec se seznani s pisanjem ukaznih datotek, ki pri Unix lahko predstavljajo že prave programe.

  Programerji malo bolj zahtevnih programov v jeziku C morajo tudi poznati interakcijo teh programov z operacijskim sistemom. V naslednjih poglavjih se zato seznanijo z ozadjem operacijskega sistema in z osnovnimi sistemskimi klici.

  Knjigo zaključuje poglavje, ki predstavlja uvod v takoimenovano administracijo operacijskega sistema. Pod tem pojmom se skrivajo naloge sistemskega operaterja oziroma skrbnika računalniškega sistema.

- Egon Zakrajšek: ANSI C, Fakulteta za matematiko in fiziko, Ljubljana, 1998, dostopna v elektronski obliki.

  Učbenik jezika ANSI C na 320 straneh. V oblikah PostScript in DVI je dostopna z domače strani prof. dr. Zakrajška na naslovu `http://valjhun.fmf.uni-lj.si/~egon/`.

  Opis avtorja: Knjiga opisuje jezik C, kot ga določa ANSI standard. ANSI C je kot jezik podoben prejšnji verziji jezika (Kernighan & Ritchie C), vendar so med njima pomembne razlike.

  V poglavju Prvi koraki je razložen skoraj ves C, vsekakor pa dovolj, da ga bralec lahko začne uporabljati. Preostala poglavja, Tipi, operatorji in izrazi, Kontrolni stavki, Funkcije in struktura programov, Kazalci in večkratne vrednosti, Strukture in Branje in pisanje podrobneje obdelajo snov, navedeno v naslovu poglavja.

  Poglavje Sistemske funkcije je davek operacijskemu sistemu Unix in pove, kako lahko napišemo funkcije, ki jih uporabljajo standardne knjižnice. To je edino poglavje, ki je tesneje naslonjeno na operacijski sistem Unix. Preostala poglavja se sklicujejo na Unix samo v toliko, da je občasno pod črto rečeno, da pod Unixom glej, na primer, `man atoi`, za opis standardne funkcije `atoi`.

  V nadaljevanju je obsežen dodatek Programi, kjer so navedeni teksti programov, ki jih opisujemo. Ti teksti so v posebnem dodatku zato, da kontunuiteta razlage ne bi trpela. Vrh vsega so ti programi na voljo kot anonimen FTP. Dodatek Referenčni priročnik podaja kompakten povzetek celega jezika. V primeru dvoumnosti je Referenčni priročnik dokončni razsodnik.

  Podoben dodatek je Standardna knjižnica, kjer so naštete vse standardne funkcije, ki jih mora podpirati vsaka izvedba jezika ANSI C.

- Brian Kernighan, Dennis Ritchie: Programski jezik "C", Fakulteta za elektrotehniko in računalništvo, Ljubljana, 1990.

  Prevod prve izdaje iz 1978 (čeprav izdan, ko je že obstajala druga izdaja) knjige The C Programming Language (glejte stran ) na 240 straneh. Opisuje jezik K&R C, ne pa ANSI C kot druga izdaja izvirnika iz 1988.

Naprej: B. Učbenik FTP-ja in Navzgor: Namestitev in začetek dela Nazaj: 6. Vmreževanje